ΚΑΝΟΝΙΣΜΌΣ (ΕΚ) αριθ. 2172/2004 της ΕΠΙΤΡΟΠΗΣ της 17ης Δεκεμβρίου 2004, για την τροποποίηση του κανονισμού (ΕΚ) αριθ. 417/2002 του Ευρωπαϊκού Κοινοβουλίου και του Συμβουλίου για την εσπευσμένη σταδιακή καθιέρωση απαιτήσεων διπλού κύτους ή ισοδύναμου σχεδιασμού για τα πετρελαιοφόρα μονού κύτους (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 417/2002 του Ευρωπαϊκού Κοινοβουλίου και του Συμβουλίου, της 18ης Φεβρουαρίου 2002, για την εσπευσμένη σταδιακή καθιέρωση απαιτήσεων διπλού κύτους ή ισοδύναμου σχεδιασμού για τα πετρελαιοφόρα μονού κύτους (1), και ιδίως το άρθρο 11, Εκτιμώντας τα ακόλουθα: (1) Ο κανονισμός (ΕΚ) αριθ. 417/2002 βασίστηκε στους ορισμούς και τα πρότυπα που παρατίθενται λεπτομερώς στο παράρτημα Ι της διεθνούς σύμβασης για την πρόληψη της ρύπανσης της θάλασσας από τα πλοία (εφεξής «σύμβαση MARPOL»). (2) Στις 4 Δεκεμβρίου 2003, η επιτροπή προστασίας θαλάσσιου περιβάλλοντος (MEPC) του Διεθνούς Ναυτιλιακού Οργανισμού (ΔΝΟ) ενέκρινε ορισμένες τροποποιήσεις στο παράρτημα Ι της σύμβασης MARPOL. Οι εν λόγω τροποποιήσεις τίθενται σε ισχύ στις 5 Απριλίου 2005. (3) Οι παραπομπές του κανονισμού (ΕΚ) αριθ. 417/2002 στο παράρτημα Ι της σύμβασης MARPOL πρέπει να αναπροσαρμοστούν, λαμβάνοντας υπόψη τις εν λόγω τροποποιήσεις. (4) Τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής για την ασφάλεια στη ναυτιλία και την πρόληψη της ρύπανσης της θάλασσας από τα πλοία, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 417/2002 τροποποιείται ως εξής: 1) Το άρθρο 3 τροποποιείται ως εξής: α) στο σημείο 2, η παραπομπή στο «ψήφισμα MEPC 94(46), της 27ης Απριλίου 2001, το οποίο τίθεται σε ισχύ την 1η Σεπτεμβρίου 2002» αντικαθίσταται από την παραπομπή στο «ψήφισμα MEPC 111(50) της 4ης Δεκεμβρίου 2003, το οποίο τίθεται σε ισχύ στις 4 Απριλίου 2005»· β) στο σημείο 7, προστίθεται η ακόλουθη πρόταση: «κάθε πετρελαιοφόρο κατηγορίας 2 θα διαθέτει δεξαμενές διαχωρισμένου έρματος σε προστατευτική θέση (SBT/PL)»· γ) το σημείο 10 αντικαθίσταται από το ακόλουθο κείμενο: «10) Ως πετρελαιοφόρο διπλού κύτους νοείται: α) το πετρελαιοφόρο νεκρού βάρους 5 000 τόνων και άνω, το οποίο πληροί τις απαιτήσεις διπλού κύτους ή ισοδύναμου σχεδιασμού του κανονισμού 13F του παραρτήματος Ι της σύμβασης MARPOL 73/78 ή πληροί τις απαιτήσεις της παραγράφου 1 εδάφιο γ) του αναθεωρημένου κανονισμού 13G του παραρτήματος Ι της σύμβασης MARPOL 73/78· ή β) το πετρελαιοφόρο νεκρού βάρους 600 τόνων και άνω, αλλά κάτω των 5 000 τόνων, το οποίο είναι εξοπλισμένο με δεξαμενές με διπλό πυθμένα ή με χώρους που συμμορφώνονται με τις διατάξεις του κανονισμού 13F παράγραφος 7 στοιχείο α) του παραρτήματος Ι της σύμβασης MARPOL 73/78, και με πλευρικές δεξαμενές ή χώρους που έχουν διαμορφωθεί σύμφωνα με τον κανονισμό 13F παράγραφος 3 στοιχείο α) και συμμορφώνονται με την απαίτηση όσον αφορά την απόσταση w, αναφέρεται στον κανονισμό 13F παράγραφος 7 στοιχείο β) του παραρτήματος Ι της σύμβασης MARPOL 73/78.» 2) Στο άρθρο 6, η παραπομπή στο «ψήφισμα MEPC 94(46) της 27ης Απριλίου 2001» αντικαθίσταται από την παραπομπή στο «ψήφισμα MEPC 94(46) της 27ης Απριλίου 2001, όπως τροποποιήθηκε από το ψήφισμα MEPC 99(48) της 11ης Οκτωβρίου 2002 και από το ψήφισμα MEPC 112(50) της 4ης Δεκεμβρίου 2003». 3) Στο άρθρο 11, η παραπομπή «στα ψηφίσματα MEPC 94(46) και 95(46)» αντικαθίσταται από την παραπομπή «στα ψηφίσματα MEPC 111(50) και MEPC 94(46), όπως τροποποιήθηκε από τα ψηφίσματα MEPC 99(48) και MEPC 112(50)». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2004.

[Source: multi_eurlex | Tokens: 3339]